sakral prostitution
Sakral prostitution, (1. ord afledn. af lat. sacer 'hellig'), prostitution udøvet i forbindelse med og sanktioneret af en helligdom. Den sakrale prostitution kendes både i asiatiske og nærorientalske oldtidskulturer og forklares (ud over den økonomiske fordel for templet) med en forestilling om, at omgang med gudens "hellige" vil give en afsmittende frugtbarhed til kunden. Det Gamle Testamente fordømmer skikken, fx 5.Mos. 23,18, mens frugtbarhedsguder som Baal og Astarte havde prostituerede i deres templer. I Grækenland havde Afroditetemplet i Korinth mange hetærer, men også andre templer husede "hellige kvinder". Se også prostitution.